ኢህአዴግ መሬት የመንግስትና የህዝብ የሚለው ድርጅታዊ አቋሙን ህገ-መንግስታዊ ያደረገበት ተገቢ ያልሆነ እርምጃ ነው። ይሄንን በሃገራችን የፖለቲካ ልሂቃን ከፍተኛ የልዩነት ምንጭ የሆነው መሬት ህገ መንግስታዊ መሆኑ ከጥቅሙ ጉዳቱ ነው የሚያመዝነው። መንግስት መሬት የመንግስትና የህዝብ ብሎ ደንግጎ አሱ ግን በጨረታ በብዙ ሚሊዮን ብር እየቆነጠረ ሲቸበችብ ይታያል። መሬት በመንግስት እጅ በመሆኑ በኢኮኖሚውና በገበሬው ምርታማነት ላይ የሚያሳድረው ተጽእኖም ቀላል አይደለም። በተጨማሪም በሃገራችን ተጨባጭ ሁኔታ መሬትን የመንግስትም የግልም ብቻ ለማድረግ የሚያስችል ሁኔታ የለም የሚል እምነት ነው ያለኝ። አርብቶ አደሩ ጋር መሬትን የመንግስትም የግልም አድርጎ ማህበራዊም ፖለቲካዊም መረጋጋት ማምጣት አይቻልም። በከተማው ነዋሪና በገበሬው እጅ የሚገኘውን መሬትም እንደዚሁ የመንግስት ማድረግ ተገቢነት የለውም። እንደዚሁም ሜጋ ፕሮጀክቶች፣ የማዕድንና ቦታዎችንና ጠፍ መሬቶችን በመንግስት ከማስተዳደር ውጭ የተሻለ አማራጭ ያለ አይመስለኝም። ስለዚህ ለሃገራችን ዘላቂ ኢኮኖሚያዊ እድገት መሬት ከመንግስት እጅ ወጥቶ በአዲስ አይነት ስሪት መከፋፈል አለበት። ማለትም በመንግስት፣ በግልና በወል በሚል። ይሄም ለሃገራችን ዘላቂ እድገት ቁልፍ የመሬት ፖሊሲ ነው የሚል እምነት አለኝ። እንግዲህ የኢህአዴግ 25ኛአመት የሚከበረው መሬትን እንደ ደርግ ከህዝብ ሃብትነት አላቆ የመንግስት ጭሰኛ ባደረገ ስርዓት ውስጥ ሆነን ነው።
